ร้านทองหวั่นมินิโกลด์ดูดลูกค้า
&nbsp;
20 ส.ค. 2554

ลองของใหม่ใช้แค่2หมื่นบาท คาดรายย่อยหุ้นทดลองเล่น
โพสต์ทูเดย์ — นายกสมาคมค้าทองคำ หวั่น มินิโกลด์ฟิวเจอร์สแย่งลูกค้าร้านค้าทองมากขึ้น วันแรกซื้อขายไม่มาก 1,089 สัญญา
นายจิตติ ตั้งสิทธิ์ภักดี ประธานกรรมการ บริษัท จีที เวลธ์ แมเนจเมนท์ และนายกสมาคมค้าทองคำ เปิดเผยว่า การเปิดการซื้อขายสัญญาซื้อขายทองคำล่วงหน้าขนาด 10 บาท (มินิโกลด์ฟิวเจอร์ส) จะส่งผลกระทบต่อยอดขายของร้านค้าแน่นอน จากปัจจุบันที่ซบเซาอยู่แล้ว เพราะลูกค้ารายย่อยที่ซื้อทองคำจริงขนาด 1 บาท บางส่วนอาจเปลี่ยนไปลงทุนในมินิโกลด์ฟิวเจอร์สแทน 
นอกจากนี้ ผู้ที่จะลงทุนในมินิโกลด์ฟิวเจอร์สเบื้องต้นจะต้องมีเงินทุนอย่างน้อย 2 หมื่นบาท ซึ่งหากเทียบกับราคาทองคำ 1 บาท ในปัจจุบันก็ถือว่าไม่ได้แตกต่างกันมาก แต่ขอเวลา 4 เดือนติดตามดูผลกระทบที่จะเกิดขึ้นให้ชัดเจน
“อยากเตือนนักลงทุนให้ศึกษาข้อมูลอย่างจริงจัง และใช้ความระมัดระวังในการซื้อขายโกลด์ฟิวเจอร์ส เพราะราคาทองคำจะมีความผันผวนมากกว่า 10% ในการซื้อขายแต่ละวัน และอาจเกิดความเสี่ยงต่อโบรกเกอร์ที่ต้องรับภาระแทน หากลูกค้าไม่ยอมวางหลักประกันเพิ่มเติม เห็นจากตัวอย่างในประเทศจีน แม้การซื้อขายโกลด์ฟิวเจอร์สจะมีการเติบโตมาก แต่กลับสร้างปัญหาให้โบรกเกอร์ปิดตัวไปแล้ว 21 แห่ง” นายจิตติ กล่าว
นายจิตติ ยังสนับสนุนให้ขยายเวลาซื้อขายโกลด์ฟิวเจอร์สไปถึง 23.00 น. ซึ่งสอดคล้องกับเวลาเปิดทำการในตลาดต่างประเทศ หากตลาดทองคำมีความผันผวนมาก นักลงทุนจะสามารถตัดการขาดทุนได้ทันทีเพื่อลดความเสียหายได้ 
นางเกศรา มัญชุศรี กรรมการผู้จัดการ บริษัท ตลาดอนุพันธ์ (ประเทศไทย) หรือ TFEX กล่าวถึงการเปิดให้ซื้อมินิโกลด์ฟิวเจอร์สเมื่อวันที่ 2 ก.ค. เป็นวันแรก มีปริมาณการซื้อขายรวม 1,089 สัญญา และเชื่อมั่นว่าโกลด์ฟิวเจอร์สทั้งขนาด 10 บาท และขนาด 50 บาท มีโอกาสเติบโตได้อีกมากในอนาคต
นายสัญญา หาญพัฒนกิจพานิช หัวหน้าทีมพัฒนาธุรกิจ ตลาดอนุพันธ์ บล.โกลเบล็ก กล่าวว่า การซื้อขายมินิโกลด์ฟิวเจอร์สในวันแรกไม่ได้มาก และผู้ที่ลงทุนในโกลด์ฟิวเจอร์ส 50 บาท ไม่ได้หันมาลงทุนทันที เพราะยังมีสถานะคงค้างอยู่ และเป็นผู้ที่มีศักยภาพในรุ่น 50 บาท
นอกจากนี้ ผู้ลงทุนโกลด์ฟิวเจอร์ส 10 บาท ส่วนใหญ่จะเป็นรายย่อยที่ลงทุนในหุ้น และอยากทดลองเล่นโกลด์ฟิวเจอร์ส